தொடர்ந்து கோவை மாவட்டச் செயலாளர் பதவியில் இருந்து வரும் பழனிச்சாமிக்கு என்று ஓர் அதிர்ஷ்டம் உண்டு. பொதுவாக, ஆளுங்கட்சியாக இருக்கும்போதுதான், வெகுவாகச் சம்பாதிப்பார்கள். ஆனால், பொங்கலூராரோ எதிர்க்கட்சியாக இருக்கும்போதும்கூடத் தொழிலில் கொடிகட்டிப் பறப்பார். இப்படித்தான் 2001-ல் தி.மு.க. தோற்று எதிர்க் கட்சி வரிசையில் இருந்தபோது பெங்களூரில் பல ஏக்கர் நிலம் வாங்கினார் பொங்கலூரார். அந்த ஏரியா மண்ணில் இரும்புத் தாது பிசினஸ் பிக்-அப் ஆகி, கோடிக்கணக்கில் குவிய ஆரம்பித்தது. அவருக்கு வலது கையாக அவரது மனைவியும், இடது கையாக அவரது தம்பி அர்ஜுனனின் மகன் முத்துக்குமாரவேலுவும் இருந்தார்கள். தொழில், அரசியல் என்று ஒவ்வொரு விஷயத்திலும் தனக்கு வரும் நல்லது கெட்டதுகளைப் பகிர்ந்துகொள்வதும், ஆலோசனை கேட்பதும் இந்த இருவரிடமும்தான். ஆனால், 2004-ம் வருடம் கரூர் அருகே நடந்த சாலை விபத்தில் இவர்கள் இருவரும் அகால மரணம் அடைய, ரொம்பவே நொடிந்துபோனார் பொங்கலூரார். அந்த வருத்தம் அவரைவிட்டு இம்மியளவும் அகலவில்லை.